**Na Štrbskom Plese boli počas Tatra Summitu ocenené významné európske osobnosti**

Štrbské Pleso, 8. október 2022: ***Počas konferencie GLOBSEC Tatra Summit 2022 boli už tradične udelené GLOBSEC European Awards, ktoré sú odovzdávané najmä za zásluhy oblasti rozvoja Európy, jej pokroku a posilňovania odolnosti. Tento rok získal cenu výkonný riaditeľ Medzinárodnej energetickej agentúry (IEA), Dr. Fatih Birol.***

Udelením ocenenia výkonnému riaditeľovi IEA, Dr. Fatih Birolovi, GLOBSEC ocenil neúnavnú prácu, ktorú vykonali Dr. Birol a IEA pri **zmierňovaní dopadu energetickej krízy**. **Cena bola odovzdaná za účasti predsedu vlády Slovenskej republiky, Eduarda Hegera.**

„*Vďaka nepretržitému monitorovaniu globálneho trhu s energiou a poskytovaniu dôležitých analýz a rád svojim členom a EÚ a vďaka podpore posilnenia investícií do zelenej energie a energetickej efektívnosti IEA významne pomohla zmierniť vplyv ruskej invázie na európsky energeticky trh. Som preto poctený, že sme mohli za tieto zásluhy vzdať úctu a vďaku Dr. Birolovi a IEA počas tohtoročného Tatra Summitu, ktorého kľúčovou témou je aj zmierňovanie dopadov energetickej krízy na krajiny v našom regióne,“* skonštatoval prezident organizácie GLOBSEC Róbert Vass.

GLOBSEC Business Award získal **Thierry Déau**, zakladajúci partner a výkonný riaditeľ spoločnosti Meridiam. Ocenenie GLOBSEC Business Award sa každoročne udeľuje na GLOBSEC Tatra Summit na počesť popredných osobností, ktoré významne formujú európsku podnikateľskú komunitu.

*„Oceňujeme výnimočný talent, energiu a kreativitu obchodných lídrov, ktorí riadia inovácie a hospodársku súťaž v Európe. Prostredníctvom tohto ocenenia chceme ukázať našu maximálnu podporu, rešpekt a obdiv voči podnikateľskej komunite a jej prínosu k presadzovaniu európskych hodnôt na globálnej scéne,“* povedal Róbert Vass, prezident organizácie GLOBSEC.

Meridiam je nezávislá investičná spoločnosť, ktorá sa nedávno transformovala na dobročinnú organizáciu. Špecializuje sa na vývoj, financovanie a riadenie dlhodobých a udržateľných infraštruktúrnych projektov s vierou, že zosúladenie záujmov medzi verejným a súkromným sektorom môže poskytnúť kritické riešenia pre kolektívne potreby komunít.

Ceny si obaja laureáti prevzali osobne na Štrbskom Plese počas konferencie Tatra Summit. Medzi bývalých ocenených patria **Angel Gurrfa, Kristalina Georgieva, Bruno Le Maire, Donald Tusk** a **Wolfgang Schauble.**

Tohtoročný Tatra Summit je zameraný najmä na definovanie budúcnosti Európy. Odohrá sa v kľúčovom čase, keď sa viac ako 200 verejných činiteľov, svetových a biznis lídrov osobne stretlo, aby riešili aktuálne ekonomické problémy vrátane vplyvu hroziacej recesie na náš región, energetickú autonómiu a bezpečnosť Európy či inovácie v strednej a východnej Európe.

Medzi najvýznamnejších hostí patrí **Mathias Cormann**, generálny tajomník Organizácie pre hospodársku spoluprácu a rozvoj (OECD); **Kadri Simson,** komisárka Európskej komisie pre energetiku, **Riccardo Puliti**, viceprezident pre infraštruktúru Svetovej banky a **Fatih Birol**, výkonný riaditeľ Medzinárodnej energetickej agentúry.

**O GLOBSEC-u:**

GLOBSEC je medzinárodná organizácia a globálny think-tank so sídlom v Bratislave, ktorý sa zaviazal zvyšovať bezpečnosť, prosperitu a udržateľnosť v Európe a na celom svete. Je to nezávislá, nestranícka, mimovládna organizácia, ktorej poslaním je ovplyvňovať budúcnosť vytváraním nových nápadov a riešení pre lepší a bezpečnejší svet. K tomuto cieľu prispieva každoročné GLOBSEC Bratislava Forum, jedna z popredných svetových bezpečnostných konferencií na svete. GLOBSEC tiež organizuje každoročný GLOBSEC Tatra Summit, konferenciu, ktorá poskytuje odborníkom príležitosť na plodné politické diskusie o budúcnosti Európy.